Verners fon Mirbahs
Verners fon Mirbahs (vācu: Werner von Mirbach, dzimis 1713. gadā, miris 1797. gada 18. martā) bija Latvijā dzimis Hesenes-Kaseles ģenerālleitnants. Amerikas Savienoto Valstu Neatkarības kara dalībnieks Lielbritānijas pusē. Dzimis Puzes muižas īpašnieka kapteiņa Emmeriha Johana fon Mirbaha un Margaretes Elizabetes, dzimušas fon Bēras (no Popes), ģimenē. Hesenes-Kaseles landgrāfistes dienestā no 1741. gada, piedalījās Septiņgadu karā, pēc tam karā pret 13 Ziemeļamerikas kolonijām. No Amerikas atgriezās 1779. gadā, tika iecelts par Cīgenhainas cietokšņa Švalmštatē komandieri.